**ጋዜጣዊ መግለጫ**

**የአማራ ክልል ሰርከስ ማህበር ምስረታ ባሳለፍነው ሳምንት ጥቅምት 22,2012 ዓ.ም በባህርዳር ተካሄደ**

ሰላም ኢትዮጵያ አዲስአበባ ላይ ሐምሌ 4 ቀን 2011ዓ.ም ባዘጋጀው የውይይት መድረክ የሰርከስ ጥበብ ዘርፉን መልካም እድሎች የበለጠ ለማስፋትና ተግዳሮቶቹን ለመቅረፍ እንዲቻል እንደ ሃገር እና በክልል ደረጃ የሰርከስ ማህበር ማቆቆም አስፈላጊ እንደሆነ በተገኘው ግብአት መሰረት ማህበሩን ለማቋቋም የሚያስችሉ ስራዎችን ሰላም ኢትዮጵያ በግንባር ቀደምነት በማስተባበር ሲሰራ መቆየቱ ይታወሳል::

ባሳላፍነው ሳምንት ቅዳሜ ጥቅምት 22,2012 ዓ.ም የአማራ ክልልን የሰርከስ ማህበር ለመመስረት የሚያስችል ጠቅላላ ጉባኤ በሰላም ኢትዮጵያ አመቻችነት በባህርዳር ከተማ ተካሂዷል::

በዕለቱም አማራ ክልል ላይ ያሉ የሰርከስ ማህበር ቡድን ተወካዮች፣የሰርከስ ባለሙያዎች ፣የአማራ ክልል ባህልና ቱሪዝም ቢሮ፣መንግስታዊ ተቋማት፣መገናኛ ብዙሃን፣የኪነጥበብ ዘርፍ ተወካዮች እንዲሁም ጥሪ የተደረገላቸው እንግዶች ተገኝተዋል::

በጉባኤው ላይ ማህበሩን ለመመስረት የተሰሩ ቅድመ ዝግጅቶች እንዲሁም ማህበሩን መመስረት ለሰርከስ ዘርፉ ያለው ፋይዳ ማብራሪያ የተሰጠበት ሲሆን በቀጣይም የመንግስት ድጋፍ ተደራጅቶ መቀጠል እንዳለበት ታዳሚዎች በጋራ አሳስበዋል::

የማህበሩን ምስረታ በተመለከተም መተዳደሪያ ደንብ በማፅደቅ የማህበሩን የስራ አስፈፃሚ ኮሚቴዎች ምርጫ አካሂዷል:: በዚህም መሰረት የሰርከስ ባህርዳር መስራች እና ሃላፊ ፤አርቲስት ውዴ ዘለቀ ዋና ስራ አስፈሳሚ ሆነው ተመርጠዋል::

በዕለቱም የሰርከስ ትርኢት በሰርከስ ባህርዳር፣ሰርከስ አፍሪካ እና ሰርከስ ሱፐር አፍሮ ቀርቧል::

ሰላም ኢትዮጵያም በቀጣይነት በተመሳሳይ በተለያዩ ክልሎች ዘርፉን ለማሳደግ የሚያስችል ስራዎችን ለመስራት እቅድ እንዳለው ተገልጿል::

**ማስታወሻ ለአዘጋጆች፡-**

‹‹ሰላም›› በ1989 ዓ.ም በስዊድን የተቋቋመ ዓለም አቀፋዊ፣ መንግሥታዊ ያልሆነ፣ እና ለትርፍ ያልተቋቋመ ድርጅት ነው፡፡

የባህል ዕድገት ለኢኮኖሚያዊ፣ ፖለቲካዊ፣ እና ለማኅበራዊ ዕድገቶች ወሳኝ አስተዋጽኦ የሚያበረክት እንደመሆኑ፤ ‹‹ሰላም›› ለባህል ዕድገት የሚያግዝ አመቺ ሥርዓት እና ምኅዳር ለመፍጠር የሚሠራ ድርጅት ነው፡፡ ‹‹ሰላም›› የዓለም ሙዚቃን፤ እንዲሁም ልዩ ልዩ ብዝሐ-ባህሎችን በዓለም ዙሪያ በማስተዋወቅ አንጋፋ ዝና ያተረፈ ድርጅት ነው፡፡

ድርጅታችን ከ2005 ዓ.ም. ወዲህ ‹‹ሰላም-ኢትዮጵያ›› በሚባለው ቅርንጫፍ ጽሕፈት ቤቱ አማካኝነት፤ በባህል ዘርፉ የሚከተሉትን ዐበይት ትግባራት እያከናወነ ይገኛል፡-

* የዘርፉን መዋቅራዊ ለውጥ ማሳለጥ - በባህል ዘርፍ ውስጥ ያሉ ችግሮች እንዲታወቁ እና መፍትሔ እንዲበጅላቸው፤ ብሎም የዘርፉ ልዩ ልዩ ባለድርሻዎች እርስ በእርስ የሚቀራረቡበትን እና ሐሳብ የሚለዋወጡበትን መንገድ በመቀየስ፤ ላለፉት 10 ዓመታት የዘለቀ ‹‹**ሰላም የባህል መድረክ**›› የተሰኘ ተከታታይ የውይይት መድረኮች እያካሄደ ይገኛል፡፡ እያንዳንዱ መድረክ በባህል ዘርፍ ውስጥ ባሉ የተለያዩ ጭብጦች ላይ ያተኮረ ሲሆን፤ የዛሬው መድረክም ከተከታታይ ዝግጅቶቹ አንዱ ነው፡፡
* የባህል ልውውጥን ማሳለጥ - በልዩ ልዩ ኩነቶች፤ በተለይም የሙዚቃ ፌስቲቫሎችን በኢትዮጵያ፣ ስዊድን፣ ኩባ፣ እና ሌሎች ሃገሮች ውስጥ በማዘጋጀት፤ የባህል-ለባህል ልውውጥን በማካሄድ ሲሆን፤ በተጓዳኝም ለታዳጊ የኪነ-ጥበብ ባለሞያዎች መድረክ እና አጋጣሚ በማመቻቸት ለዕድገታቸው አስተዋጽኦ እያበረከተ ይገኛል፡፡ በአዲስ አበባ በየዓመቱ የሚዘጋጀው ስመ-ጥሩው ‹‹ሰላም ፌስቲቫል አዲስ›› አንዱ ኩነት ነው፡፡
* የዕውቀት ቅብብል - ለኢትዮጵያ ሙዚቀኞች፣ የድምጽ ኢንጂነሮች፣ ከያንያን፣ ተዋንያን፣ ፊልም ሠሪዎች፣ እና ሌሎች ባለሙያዎችን አቅም የሚገነቡ ትምህርታዊ ጉብኝቶችን፤ እንዲሁም ከፍተኛ ልምድ ያካበቱ ዓለም አቀፍ ባለሙያዎችን በማስመጣት የክህሎት ሥልጠናዎችን እየሰጠ ይገኛል፡፡

በአሁኑ ወቅት ሰላም-ኢትዮጵያ፤ “**ባህል መንገድን ይጠርጋል**”**/Culture Leads the Way (CLtW)** የተሰኘ የሦስት ዓመት ፕሮጀክት በአዲስ አበባ እና አራት የክልል ከተሞች እየተገበረ ሲሆን፤ የፕሮጀክቱ ዓላማም በሙዚቃ፤ ፊልም፤ ሚዲያ፣ እና ሠርከስ ላይ በንቃት እየተሳተፉ ያሉ የባህል ተዋናዮች እና ባለ-ተሠጥኦ ወጣቶች እና ሴቶች፤ ለባሕል ዘርፍ ዕድገት የሚያደርጉትን አስተዋጽኦ ለማበረታታት ያለመ ነው፡፡

**ለተጨማሪ መረጃ:-**

**ሔለን እሸቱ** - የኮሚዩኒኬሽን አስተባባሪ ወይም **ሲሳይ መንግሥቴ** - ፕሮግራም ማናጀር

 ሞባይል፡0920-83-27-71 ሞባይል፡0912-07-22-62

 ኢ-ሜይል፡ helen@selam.se ኢሜይል፡sisay@selam.se